Executivul va aproba, printr-un memorandum, organizarea în regim de urgenţă a procesului de reluare a exporturilor şi tranzitului cu carne şi animale vii în Turcia, a declarat prim-ministrul Marcel Ciolacu.
Aprobăm un memorandum prin care organizăm, în regim de urgenţă, reluarea exporturilor şi tranzitului cu carne şi animale vii în Turcia”, a declarat Marcel Ciolacu, joi, în şedinţa de Guvern.
El a punctat că măsura este una dintre cele mai importante decizii economice luate în cadrul vizitei oficiale efectuată la Ankara zilele trecute, în discuţia cu preşedintele turc Recep Erdogan.
“Măsura aduce beneficii consistente crescătorilor noştri de animale. Practic, le redeschidem accesul pe o piaţă uriaşă”, a afirmat Ciolacu.
AGERPRES